На основу члана 20. и 32. став 1. тачка 6. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон и 47/2018), члана 2., 3., 4. и 9. Закона о комуналним делатностима („Службени гласник РС“, број 88/2011, 104/2016 и 95/2018), члана 4. и 39. Закона о прекршајима („Службени гласник РС“, бр. 65/2013, 13/2016 и 98/2016 – одлука УС), члана 15., 16., 17. и 18. Уредбе о начину и условима за отпочињање обављања комуналних делатности („Службени гласник РС“, број 13/2018 и 66/2018), и члана 15., 40. и 152. Статута општине Владичин Хан („Службени гласник Града Врања“, број 4/2019), Скупштина општине Владичин Хан, на седници одржаној дана 07.04.2019. године, донела је

**ОДЛУКУ О ДИМНИЧАРСКИМ УСЛУГАМА**

**НА ТЕРИТОРИЈИ ОПШТИНЕ ВЛАДИЧИН ХАН**

**Члан 1.**

Овом одлуком прописују се услови и начин обављања димничарске услуге као комуналне делатности на територији Општине Владичин Хан.

Пружање димничарских услуга је комунална делатност индивидуалне комуналне потрошње.

**Члан 2.**

Димничарска услуга се обавља у циљу обезбеђивања исправног функционисања димоводних и ложишних објеката и уређаја, вентилационих канала и уређаја, превентивне заштите живота и имовине од пожара, заштите животне средине, као и енергетске ефикасности.

**Члан 3.**

Димничарске услуге обухватају:

1. чишћење и контролу димоводних и ложних објеката и уређаја

2. чишћење вентилационих канала и уређаја

3. спаљивање чађи у димоводним и ложишним објектима и уређајима

4. димничарски преглед новоизграђених и дограђених димоводних и ложишних објеката и уређаја.

Под димоводним и ложишним објектима и уређајима сматрају се димњаци, димоводне цеви, димњаци и ложишта у стамбеним, односно пословним објектима, односно пословним просторима и индустријским и другим постројењима, као и њима сличних објекта и уређаја.

**Члан 4.**

Димничарске услуге из члана 3. ове одлуке за потребе корисника димничарских услуга обавља предузеће, привредно друштво, предузетник или други привредни субјект који је регистрован за обављање ових услуга и коме су ти послови поверени (у даљем тексту: вршилац комуналне делатности).

Вршилац комуналне делатности је дужан да обезбеди трајно и несметано обављање димничарских услуга, прописани обим и квалитет димничарских услуга и развој и унапређење квалитета и врсте димничарских услуга.

**Члан 5.**

Корисник димничарске услуге је физичко или правно лице које је власник, односно корисник индивидуалног стамбеног објекта, власник, односно корисник стана у стамбеној згради, власник, односно корисник пословног простора и пословних објеката у којима се налазе димоводни објекти, ложишни објекти, ложишни уређаји, вентилациони канали и уређаји (у даљем тексту: корисник).

Вршилац комуналне делатности доноси годишњи програм обављања димничарских услуга (у даљем тексту: Програм) који садржи обим послова и динамику извршавања димничарских услуга и износ потребних средстава за реализацију програма.

**Члан 6.**

Димоводни и ложишни објекти и уређаји се обавезно чисте у следећим временским размацима:

1.два пута годишње у индивидуалним стамбеним објектима, стамбеним зградама, пословним објектима, односно просторима;

2.једном у три месеца у објектима где се врши масовно спремање хране (хотели, ресторани, кафане, пекаре, болнице и сл.).

Резервни димњаци и димњаци који се не користе стално, односно који нису прикључени на ложишни систем, контролишу се и чисте једном у три године.

**Члан 7.**

Чишћење вентилационих канала и уређаја врши се:

* у просторијама где се масовно припрема храна два пута годишње;
* у просторијама где се врши масовно окупљање људи (тржни центри и сл.) једном годишње;
* у свим осталим објектима једном годишње.

**Члан 8.**

Спаљивање чађи у димоводним објектима и уређајима, као и димничарска контрола исправности димоводних објеката и уређаја, врши се два пута годишње у објектима из члана 6. тачка 2. ове одлуке где се врши масовно спремање хране (хотели, ресторани, кафане, пекаре, болнице и сл.), а у свим осталим објектима из члана 6. тачке 1. ове одлуке, једном годишње.

При спаљивању чађи врши се генерално чишћење димоводних објеката и уређаја изношењем чађи, као и димничарска контрола.

**Члан 9.**

Димничарске услуге могу да се врше и у краћим временским размацима од оних прописаних члановима 6, 7. и 8. ове одлуке, ако корисник то затражи.

**Члан 10.**

Димничарски преглед новоизграђених и дограђених димоводних објеката и уређаја предузеће врши после завршене изградње стамбеног или пословног објекта, индустријских и других постројења, односно после завршених накнадно изведених радова на димоводним објектима и уређајима.

**Члан 11.**

Вршилац комуналне делатности је дужан да води евиденцију димоводних и ложишних објеката и уређаја и вентилационих канала и уређаја који се обавезно котнтролишу и чисте, а која садржи:

* улицу и кућни број објекта;
* податке о кориснику (име и презиме кад је у питању физичко лице, односно назив правног лица);
* основни подаци о димоводном објекту, ложишном објекту и вентилационом каналу;
* датум увођења у евиденцију;
* датум чишћења и контроле.

**Члан 12.**

При вршењу димничарских услуга димничар мора имати димничарску легитимацију коју издаје овлашћено лице вршиоца комуналне делатности и дужан је да димничарску легитимацију покаже кориснику при пружању услуга.

О извршеној комуналној услузи димничар издаје потврду као писани доказ о извршеној услузи и гаранцији за извршену услугу.

Корисник је дужан да димничару омогући вршење димничарске услуге.

**Члан 13.**

Средства за обављање димничарске услуге обезбеђују се из цене комуналне услуге.

Димничарске услуге врше се према ценовнику вршиоца комуналне делатности који доноси надлежни орган вршиоца комуналне делатности уз претходну сагласност Скупштине ошштине Владичин Хан.

**Члан 14.**

Вршилац комуналне делатности је дужан да једном годишње спроведе поступак изјашњавања корисника о квалитету пружања услуга (у даљем тексту: Изјашњавање) у трајању од најмање 30 дана.

Јавни позив за изјашњавање из става 1. овог члана, вршилац комуналне делатности објављује у средствима јавног информисања и у електронском облику на интернет страници вршиоца комуналне делатности.

Изјашњавање се може организовати и електронским путем. Вршилац комуналне делатности је дужан да у року од 15 дана од дана завршетка изјашњавања достави надлежном органу вршиоца комуналне делатности извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника комуналних услуга такви да већина корисника није задовољна пруженом комуналном услугом, надлежни орган вршиоца комуналне делатности саставља Мере за отклањање недостатака наведених у изјашњавању корисника.

Надлежни орган вршиоца комуналне делатности доноси мере за отклањање наведених недостатака, са роком за предузимање мера ради отклањања недостатака, који не може бити дужи од 90 дана.

**Члан 15.**

Послове инспекцијског надзора над применом ове одлуке и других аката донетих на основу ове одлуке, врши надлежна организациона јединица Општинске управе општине Владичин Хан за послове комуналне инспекције, осим ако поједини послови тог надзора нису посебним прописима стављени у надлежност другог органа.

**Члан 16.**

Новчаном казном од 50.000,00 динара казниће се за прекршај вршилац комуналне делатности ако:

1. димоводне и ложишне објекте и уређаје, као и вентилационе канале и уређаје не чисти у прописаним временским размацима прописаним члановима 6. и 7. ове одлуке;

2. не врши спаљивање чађи димоводне и ложишне објекте и уређаје, и не чисти вентилационе канале и уређаје у временским размацима прописаним чланом 8. ове одлуке;

3. на захтев корисника услуге не изврши димничарску услугу у краћем временском размаку (члан 9. ове одлуке)

4. не изврши преглед новоизграђених и дограђених димоводних објеката и уређаја (члан 10. ове одлуке)

5. ако не води евиденцију из члана 11. ове одлуке.

6. ако димничар не изда потврду из члана 12. став 2. ове одлуке.

За прекршај из става 1. овог члана, казниће се и одговорно лице у вршиоцу комуналне делатности новчаном казном од 10.000,00 динара.

За прекршај из става 1. овог члана, казниће се предузетник, новчаном казном у износу од 30.000,00 динара.

За прекршај из става 1. овог члана, казниће се и физичко лице, новчаном казном у износу од 10.000,00 динара.

**Члан 17.**

Новчаном казном од 30.000,00 динара казниће се за прекршај правно лице, ако не омогући димничару вршење димничарских услуга.

За прекршај из става 1. овог члана, казниће се и одговорно лице у предузећу новчаном казном од 10.000,00 динара.

За прекршај из става 1. овог члана, казниће се предузетник, новчаном казном у износу од 15.000,00 динара.

За прекршај из става 1. овог члана, казниће се и физичко лице, новчаном казном у износу од 5.000,00 динара.

**Члан 18.**

Ова одлука ступа на снагу осмог дана од дана објављивања у "Службеном гласнику Града Врања".

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/6/19-I**

**П Р Е Д С Е Д Н И Ц А**

**Данијела Поповић**